钦定古今图书集成/明伦汇编/氏族典/第101卷 > 《廖用贤尚友录》 > 齐得一
## 钦定古今图书集成/明伦汇编/氏族典/第101卷 > 《廖用贤尚友录》 > 齐得一

按《宋史齐得一传》：“得一，密州诸城人。幼嗜学，及长，能
读《五经》，善于教授，乡里士大夫子弟，不远百里，皆就
之肄业焉。晋末，皇甫晖为密州防御使，得一父为客
将，及晖叛归淮南，屡率众剽劫于故郡，民之牛羊犬
豕，悉取以犒士卒，得一之家被掠殆尽。后王万敢为
防御使，性贪暴，执乡民十八家，责其尝以牛酒馈贼尽杀之而取其资产，得一，亲属死者十馀人，唯得一
与兄脱身获免。明年，诣阙上诉，朝廷遣使按鞫之，得
实，万敢削官，判官胡辄坐死。得一乃归乡里，布衣蔬
食，不乐仕进。开宝中，诏郡国举廉退孝悌之士，本郡
即以得一应诏至阙，策试中选，授章丘主簿。